TOA ตอบรับนายกฯ ร่วมบริจาคกว่า 100 ลบ. ช่วยเหลือปชช.-รพ. สู้ภัยโควิด-19
TOA ตอบรับนายกฯ ร่วมบริจาคกว่า 100 ลบ. ช่วยเหลือปชช.-รพ. สู้ภัยโควิด-19
TOA ตอบรับนายกฯ ร่วมบริจาคกว่า 100 ลบ. ช่วยเหลือปชช.-รพ. สู้ภัยโควิด-19
29 เม.ย. 2563

นายประจักษ์ ตั้งคารวคุณ ประธานที่ปรึกษากลุ่ม บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA เปิดเผยว่า ตามที่ประเทศไทยกำลังเผชิญกับสถานการณ์การแพร่ระบาดของโรคติดเชื้อไวรัสโควิด-19 และตระหนักดีว่าวิกฤตการณ์ครั้งนี้ส่งผลกระทบในวงกว้าง จึงมีความยินดีอย่างยิ่งที่จะให้ความร่วมมือกับรัฐบาล พร้อมเป็นส่วนหนึ่งในการช่วยเหลือประชาชนที่ได้รับผลกระทบผ่านโครงการ “TOA ไม่ทิ้งกัน” สู้ภัยโควิด-19 ทั้งในส่วนของการช่วยเหลือในโครงการที่ได้เริ่มดำเนินการไปแล้ว และการจัดทำแนวทางการดำเนินงานเพิ่มเติม เพื่อช่วยเหลือประชาชนที่ได้รับผลกระทบโดยตรง รวมเป็นจำนวนเงินมากกว่า 100 ล้านบาท
ทั้งนี้ กิจกรรมที่ผมและครอบครัวได้เริ่มดำเนินการไปแล้ว อาทิ โครงการเพื่อช่วยเหลือโรงพยาบาลภาครัฐที่ได้รับผลกระทบ จำนวน 10 แห่ง ในการมอบเงินช่วยเหลือ และผลิตภัณฑ์ทำความสะอาดฆ่าเชื้อโรค (Teepol) ให้แก่ กระทรวงสาธารณสุข โรงพยาบาลสมุทรปราการ โรงพยาบาลบางพลี โรงพยาบาลบางบ่อ สถาบันบำราศนราดูร โรงพยาบาลศิริราช โรงพยาบาลจุฬาภรณ์ โรงพยาบาลราชวิถี โรงพยาบาลรามาธิบดี และโรงพยาบาลจุฬาลงกรณ์ฯ โดยการมอบรถพยาบาลฉุกเฉินพร้อมอุปกรณ์ติดตั้ง สำหรับเคลื่อนย้ายผู้ป่วยโควิด-19
นอกจากนี้ ได้เข้าไปสนับสนุนการเพิ่มศักยภาพการตรวจผู้ติดเชื้อไวรัสโควิด-19 ให้ได้ปริมาณมากขึ้น โดยมอบชุดตรวจโรคติดเชื้อไวรัสโควิด-19 จำนวน 10,000 ชุด รวมเป็นจำนวนเงิน 3,000,000 บาท ให้แก่หน่วยงานภาครัฐ เพื่อนำไปแจกจ่ายให้กับโรงพยาบาลภาครัฐทั่วประเทศ ช่วยเร่งการตรวจหาเชื้อสำหรับประชาชนในกลุ่มและพื้นที่เสี่ยงต่างๆ ให้รู้ผลไว ได้ทำการรักษาไว และกลับมาใช้ชีวิตได้อย่างปกติ รวมทั้งสนับสนุนคณะทำงานในการดำเนินงานต่างๆ ร่วมด้วย ซึ่งชุดตรวจ COVID-19 SCAN ใช้เทคนิค CRISPR ถือเป็นเทคนิคระดับรางวัลโนเบล โดยการพัฒนาจากนักวิจัยชั้นนำของประเทศ เพื่อประยุกต์ใช้ทำให้เกิดได้จริงในประเทศไทย
โดยชุดตรวจนี้มีความแม่นยำสูงใกล้เคียงกับระบบ Polymerase Chain Reaction (PCR) ที่กระทรวงสาธารณสุขรับรอง และเป็นการตรวจหาเชื้อโดยตรง ซึ่งจะช่วยหาผู้ที่กำลังติดเชื้อและสามารถแพร่เชื้อได้ดีกว่าการ ตรวจเชื้อแบบการหา Antibody และเป็นการใช้เทคโนโลยีดิจิทัลวิเคราะห์การเรืองแสงของหลอดทดลองเพื่อตรวจสอบว่ามีเชื้อหรือไม่ สามารถใช้ได้ง่ายผ่านมือถือ ทำให้รู้ผลรวดเร็วภายในหนึ่งชั่วโมง
ทั้งนี้สามารถนำชุดตรวจไปตรวจนอกสถานที่ได้ เช่น สนามบิน และด่านต่างๆ ได้อย่างสะดวกและแม่นยำ โดยทีมงานที่ร่วมกันวิจัยชุดตรวจ COVID-19 SCAN นี้ เป็นผู้เชี่ยวชาญในด้านต่างๆ จากหลากหลายสถาบัน อาทิ คณะแพทยศาสตร์ จุฬาลงกรณ์มหาวิทยาลัย, คณะวิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง, สำนักวิชาวิทยาศาสตร์และวิศวกรรมชีวโมเลกุล สถาบันวิทยสิริเมธี, ภาควิชาวิศวกรรมคอมพิวเตอร์ คณะวิศวกรรมศาสตร์ จุฬาลงกรณ์มหาวิทยาลัย และบริษัท เซอร์ทิส จำกัด
สำหรับการดำเนินงานเพิ่มเติม เพื่อช่วยเหลือประชาชนที่ได้รับผลกระทบโดยตรง แบ่งออกเป็น 2 แนวทาง รายละเอียดดังนี้  1.แนวทางช่วยแหลือและบรรเทาความเดือดร้อนของประชาชนแบบเร่งด่วน เพื่อลดค่าใช้จ่ายในครัวเรือน โดยการแจกจ่ายถุงยังชีพ (ข้าวสาร น้ำดื่ม ไข่ไก่ น้ำยาล้างจาน) ให้แก่ชุมชน 10 แห่ง ที่ได้รับผลกระทบจากโควิด-19 ในพื้นที่อำเภอบางเสาธง จังหวัดสมุทรปราการ และในเขตกรุงเทพมหานคร รวมทั้งการรับซื้อพืชผลผลิต จากเกษตรกรที่ได้รับผลกระทบจากโควิด-19 เพื่อช่วยบรรเทาปัญหาในระยะสั้น จากการที่ไม่สามารถนำผลผลิตออกสู่ตลาดได้
2.แนวทางช่วยเหลือประชาชนในระยะยาว ช่วงหลังวิกฤติโควิด-19 เพื่อให้ความรู้ และเสริมสร้างอาชีพให้ประชาชนผู้ว่างงาน โดยการจัดตั้งโครงการ “พลิกวิกฤติ สร้างโอกาส สร้างอาชีพ กับ TOA” จัดอบรมหลักสูตรวิชาชีพช่างทาสี โดยมีวัตถุประสงค์เพื่อสร้างงานให้กับผู้ที่ได้รับผลกระทบจากการเลิกจ้างหรือว่างงาน ให้มีช่องทางในการหารายได้ใหม่ๆ เปิดรับสมัครรอบละ 50 คน/สัปดาห์ จำนวน 400 คน ซึ่งจะเปิดรับสมัครทั้งหมดจำนวน 8 รุ่น
โดยผู้เข้ารับการอบรมในหลักสูตรจะได้รับเงินเบี้ยเลี้ยงช่วยเหลือรายวันตลอดระยะเวลาการอบรม เป็นจำนวนเงินวันละ 400 บาท พร้อมรับใบประกาศนียบัตรรับรองหลักสูตร จากบริษัท ทีโอเอ เพ้นท์ (ประเทศไทย) จำกัด (มหาชน) รวมเป็นจำนวนเงินสนับสนุน 2,000,000 บาท (อาจมีการปรับเพิ่มได้ตามความเหมาะสม หากมีผู้สนใจมาสมัครเป็นจำนวนมาก) โดยจะนำผู้ที่ผ่านการฝึกอบรมเหล่านี้ ไปดำเนินการทาสีปรับปรุงแหล่งชุมชนที่ต้องการความช่วยเหลือต่อไป
“ท้ายสุดนี้ ยังคงมุ่งมั่นดูแลพนักงานทุกคนอย่างเต็มกำลังในช่วงวิกฤติโควิด-19 นี้ พร้อมเดินหน้าดำเนินธุรกิจกับคู่ค้าพันธมิตรทุกภาคส่วน เพื่อก้าวผ่านวิฤตินี้ไปด้วยกัน นายประจักษ์กล่าว
  